Al jere une volte un Re che si clamave Tite e al veve une cjavre che e cagave bêçs.
Il Re al viveve tal cjistiel di Buri e al jere bon come il pan. Tite al veve dôs fiis, Olimpie e Anute. Olimpie, la plui grande, e jere gruesse, brute e triste come l’asêt. La plui piçule, secje come un stec, ma biele e buine, tant di fâsi comandâ di sô sûr.
Une dì, il strion di Manzan, invidiôs, al veve stramudât cuntun incjantesim, un gjat intune bestie orende: cuatri voi, doi denant e doi daûr, i dincj a spice, curtis tal puest da lis sgrifis, nûf codis.
Cun di plui al jere grant come lis culinis di Buri.
In cuatri e cuatri vot, il gjat al veve sdrumât il cjistiel e al veve glotût interie le cjavre.
Dopo chê disgracie, Olimpie, viodint il pari disperât, e decît di lâ a cjoli le cjavre.
Rivade a Manzan e viôt il gjat che al duar, e cjate la puarte dal cjistiel vierte e, maraveade, e jentre.
Il strion, biel come il soreli, la ferme e i dîs: «Mandi Olimpie. Ti plasarès deventâ bielissime e plene di bêçs? E baste che tu deventis la mê nuvice!»
«Ma… pardabon?» i rispuint Olimpie «Sigûr che ti sposi!»
E cussì la fantate e jere restade tal cjistiel.
Rivade chê gnove, Re Tite si inmale par il displasê.
Anute, par amôr di so pari, e va ancje jê a cirî di cjoli la cjavre ancje se no à nissune sperance.
Il strion, cu la sô bielece, al prove a freâle, ma Anute, ofindude, i rispuint di no.
E cussì al torne a cjapâ il so aspiet oribil e, rabiôs come un madrac, al comande al gjat di copâle.
Ma Anute, svelte, e tire fûr une surisute che e veve platât inte sachete. E cussì il gjat si piert vie a zuiâ e si dismentee di Anute.
Il strion, rabiôs come un grivon, al menace Anute di stramudâle intune gjaline e jê i rispuint: «Ce scjars che tu sês! Prove a fâmi deventâ un cjan grant come une montagne, se tu rivis!»
Il strion, stiçât, la scolte e la cambie in un cjan paurôs di fâ tramâ.
Viodint chê bestie, il gjat da pôre al caghe fûr la cjavre. A chest pont Anute e mangje il strion un toc a la volte.
Muart il strion, ducj i incjantesims a sparissin: il gjat al torne normâl, Olimpie e torne brute ma buine e Anute e torne come prime.
Tornât al cjistiel cul gjat e le cjavre, il Re Tite al vuarìs e ducj a tornin a vivi contents come Paschis.
di 3A e 3B – Scuele Medie di Buri
(Francesca Cignola, Francesco Basso,
Pop Bogdan, Lamberto Frosutto,
Nicolas Iurlaro, Arjiol Murati,
Chiara Pietropaolo)
#171
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn vec_Latn crh_Latn scn_Latn vec_Latn tha_Thai